Document ID: 32008D0069

DECIZIA COMISIEI
din 21 decembrie 2007
privind contribuția financiară comunitară la cheltuielile suportate de statele membre pentru punerea în aplicare a sistemelor de monitorizare și control privind politica comună în domeniul pescuitului pentru anul 2007 (a doua tranșă)
[notificată cu numărul C(2007) 6595]
(2008/69/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (1), în special articolul 21,
întrucât:
(1)
Statele membre au prezentat Comisiei propriile programe de control al pescuitului pentru anul 2007, împreună cu cererile de contribuție financiară comunitară pentru cheltuielile legate de desfășurarea proiectelor incluse în acest program.
(2)
Cererile privind acțiunile enumerate la articolul 8 litera (a) din Regulamentul (CE) nr. 861/2006 pot beneficia de finanțare comunitară.
(3)
Cererile de finanțare comunitară trebuie să respecte Regulamentul (CE) nr. 391/2007 al Comisiei din 11 aprilie 2007 de stabilire a unor reguli detaliate pentru punerea în aplicare a Regulamentului (CE) nr. 861/2006 al Consiliului în ceea ce privește cheltuielile suportate de statele membre pentru punerea în aplicare a sistemelor de monitorizare și control privind politica comună în domeniul pescuitului (2).
(4)
Este necesar să se stabilească sumele maxime și rata contribuției financiare comunitare, în limitele stabilite în articolul 15 din Regulamentul (CE) nr. 861/2006, și să se stabilească în ce condiții se poate acorda această contribuție.
(5)
Cuantumul contribuției financiare care urmează să fie acordată fiecărui stat membru pentru cheltuielile privind achiziționarea și modernizarea navelor trebuie calculată în funcție de raportul dintre activitățile de inspecție și control efectuate de aceste nave și activitatea lor anuală totală, conform declarației statelor membre.
(6)
În temeiul articolului 8 din Regulamentul (CE) nr. 391/2007, proiectele enumerate în programul de control al pescuitului sunt implementate în conformitate cu orarul stabilit în acest program.
(7)
Cererile de rambursare a cheltuielilor privind aceste proiecte vor fi prezentate Comisiei în conformitate cu articolul 11 din Regulamentul (CE) nr. 391/2007.
(8)
Măsurile prevăzute în prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
Subiect
Prezenta decizie prevede, pentru anul 2007, o contribuție financiară comunitară la cheltuielile suportate de statele membre în anul 2007 pentru punerea în aplicare a sistemelor de monitorizare și control aplicabile politicii comune în domeniul pescuitului, astfel cum se menționează la articolul 8 litera (a) din Regulamentul (CE) nr. 861/2006 al Consiliului. Se stabilește suma contribuției financiare comunitare alocate fiecărui stat membru, rata contribuției financiare comunitare și condițiile în care se poate acorda această contribuție.
Articolul 2
Noi tehnologii și rețele informatice
Cheltuielile necesare pentru achiziționarea, instalarea și asistența tehnică în domeniul tehnologiei informației, precum și pentru instituirea rețelelor informatice, pentru a permite un schimb de date sigur și eficient privind monitorizarea, controlul și supravegherea activităților de pescuit, vor beneficia, în limitele prevăzute în anexa I, de o contribuție financiară reprezentând 50 % din cheltuielile eligibile.
Articolul 3
Nave de patrulare
Cheltuielile necesare pentru achiziționarea și modernizarea navelor utilizate pentru inspectarea și supravegherea activităților de pescuit de către autoritățile competente din statele membre vor beneficia, în limitele prevăzute în anexa II, de o contribuție financiară care nu va depăși 50 % din cheltuielile eligibile suportate de statele membre.
Articolul 4
Destinatari
Prezenta decizie se adresează statelor membre.
Adoptată la Bruxelles, 21 decembrie 2007.

Labels: 18
15
6